Kawasaki Ki-61-Id Hien (Tony) Tamiya в мащаб 1/72 от Слави Славов (ARTU)
Един от любимите ми самолети в "Pacific Air War" - игра, която не можех да спра да играя през 90-те на архаичния 486DX4. Самолетът си е чисто японски, снабден с лицензионния немски двигател DB 601, монтиран на знаменитите изтребители Bf.109E и Bf.110. Фирмата KAWASAKI заема уникална позиция в системата на японското самолетостроене - доставяла е самолети само за армейските ВВС (IJA) и за разлика от другите производители е използвал двигател с течно охлаждане във време, когато останалите са залагали твърдо на звездообразните двигатели с въздушно охлаждане.
Работата над самолета започва в края на 1940 год. под ръководството на Takeo Doi. През декември 1941 год. опитната машина прави своят първи полет. На самолета (в разрез с традиционният японски подход) е имало и доста важни детайли, характеризиращи съвременните тогава самолети - протектирани резервоари, бронестъкло и брониран гръб. Пилотите изпитатели общо взето са доволни от новата машина, но ръководството на IJA все още смята, че машината е твърде неповратлива. През цялата 1942 год. машината преминава различни изпитания и когато е готова за серийно производство, двигателят вече изглеждал твърде слаб. Немците по това време снабдявали своите Bf.109G с двигатели DB 605 с мощност 1120 kW.
Въпреки това Ki-61 се оказва значителна стъпка напред в сравнение с предходните армейски изтребители. Благодарение на усилената си конструкция и добрата защита, обичайната американска тактика "удари и бягай" значително губи своята ефективност. Ki-61 не се запалвал от едно попадение, от него не било лесно да избягаш, а маневреността му просто била превъзходна.
Но пък и проблемите при самолета не били малко - например слабото въоръжение, което в началото се свеждало до едва 7,9 мм картечници, усилено до 20 мм оръдия (Ki-61-Ic) и 30 мм оръдия при Ki-61-Id. Друг основен проблем била технологичността на DB 601, която трудно ибла достигана в заводите на KAWASAKI, да не говорим за високите изисквания към горивото и смазочните материали.
Когато самолетите на САЩ започнали да се появяват над Япония, Ki-61 става основен изтребител на японската ПВО. Той бил едва ли не единственият, притежаващ достатъчно височинни характеристики, за да се бори успешно с B-29, летящи на височини над 8000 м. Въпреки проблемите с двигателя и въоръжението, самолетът се представя много добре при защитата на небето над Япония. Получава развитие с нов, по-мощен редови двигател (Ki-61-II), а след разрушаване на завода, произвеждащ двигателите, много планери получават звездообразен двигател, а новият самолет се обозначава като Ki-100.
Кутията е стандартна - картонено дъно и гланциран капак. Боксартът е спокоен, изобразяващ ki-61 в покой на летище. Отстрани има цветни репродукции на предлаганите камуфлажни схеми. В нея намираме листовка с цветовете на Tamiya, кратка информация на японски и немски за самолета на отделна листовка, листовка с отделна камуфлажна схема на 2nd Lieutenant Shunzo Takashima, 244th Air Group, Chofu Airbase, May 1945 - сребрист дурал със зелени петна, инструкция, декален лист, два плика с детайли.
В запечатан найлонов плик има платка с прозрачни детайли и плик с poly-caps. Прозрачните детайли са три - фанар за кабината, фар за крилото и прицел. Единственият недостатък е невъзможността да се остави отворен фанара, тъй като е отлят на цяло. Прозрачността и фрейминга са на изключително високо ниво.
Публикувано от: ARTU на 2018-06-07